ET Euroopa Liidu Teataja C 85/16

Ärakuulamise eest vastutava ametniku lõpparuanne seoses juhtumiga COMP/C.38.238/B.2 — Toortubakas, Hispaania

(koostatud vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutatavate ametnike pädevuse kohta teatavates konkurentsimenetlustes) artiklile 15 — EÜT L 162, 19.6.2001, lk 21)

(2007/C 85/09)

Otsuse eelnõu põhjal on kõnealuses küsimuses jõutud järgmistele seisukohtadele:

Vastuväiteavalduses nimetati kaht EÜ asutamislepingu artikli 81 lõike 1 rikkumist. Tootjate ja töötlejate loodud kartellid on mõjutanud mitmete aastate jooksul Hispaania toortubakasektoris ostu-müügitehinguid. Kartellide ühine eesmärk on olnud määrata ette kindlaks hinnakomponendid, et kontrollida maksimaalselt toortubakapallide müügitehingute lõpphindu.

Vastuväiteavaldused edastati 16., 17. ja 19. detsembril 2003. aastal ühelt poolt järgmistele tootjatele ja ühendustele: ASAJA, UPA, COAG, CCAE, FNCT, ACOTAB, TABARES, ning teiselt poolt järgmistele töötlejatele: Cetarsa, Agroexpansión, WWTE Taes, Deltafina ja ANETAB, aga samuti Hispaania töötlejate emaettevõtjatele (Dimon Incorporated, Intabex Netherlands B.V., Standard Commercial Corporation, Standard Commercial Tobacco Co Inc, Transcontinental Leaf Tobacco Corporation Ltd, Universal Corporation ja Universal Leaf Tobacco Company Inc).

Igale adressaadile tagati toimikule juurdepääs CD-ROMi abil, mis edastati koos vastuväiteavaldusega.

Vastuväiteavalduses oli vastamiseks kehtestatud kahe ja poole kuu pikkune tähtaeg, mida pikendasin tootjate palvel kahe nädala võrra.

Vastuväiteavalduse kõik adressaadid vastasid määratud tähtaja jooksul.

Vastavalt komisjoni (EÜ) määruse nr 2842/98 artiklile 5 taotlesid teatavad pooled (Cetarsa, Agroexpansión, WWTE, Taes, Deltafina, ASAJA, UPA, COAG, CCAE Tabares, Acotab, FNCT, Universal Corporation, et Universal Leaf Tobacco Company Inc) ametlikku ärakuulamist, mis toimus 29. märtsil 2004.

Pärast kirjalike vastuste saamist vastuväiteavaldusele ning poolte ametlikku ärakuulamist täpsustas komisjon otsuse eelnõu kahe punkti suhtes.

Vastuväiteavalduses leidis komisjon, et töötlejad olid sõlminud hinnakokkuleppe, kehtestades keskmise hinna tubakasortide lõikes. Ärakuulamisel ning ka oma kirjalikes vastustes täpsustasid töötlejad, et keskmise hinna kooskõlastamise tulemusena oli neil võimalik ühtlustada, nii palju kui võimalik, tootjatele makstavaid lõpphindu. Kuna komisjon nõustus selle selgitusega, võetakse seda otsuse eelnõus arvesse, kus edaspidi räägitakse töötlejate vahelistest kokkulepetest, mis on seotud “kõigi toortubaka sortide kõrgeima keskmise hinnaga”.

Lõpuks, erinevalt vastuväiteavalduses sätestatust, ei pea komisjon töötlejate Universal Corp, Universal Leaf, Intabex emaettevõttevõtjaid ega ka Hispaania töötlejate liitu (ANETAB) vastutavaks selles nimetatud rikkumiste eest, sest liidu tegevust ei saa lahutada selle liikmete omast. Samamoodi ei pea komisjon vastutavaks liitusid TABARES, ACOTAB ega FNCT, kes toimivad sisuliselt põllumajandusametiühingute kõrvalharudena, kellele on otsuse eelnõu juba edastatud.

Lisaks oli vastuväiteavalduses viidatud töötlejate ja tootjate esindajate vahelistele läbirääkimistele hinnavahede üle, mida peetakse alates aastast 1999. Sellega seoses tekkis teatav ebaselgus käesolevas asjas osutatud rikkumise määratlemisel. Otsuse eelnõuga see kõrvaldatakse.

Eelnevat arvesse võttes leian, et ärakuulamisõigust on kõnealuses asjas järgitud. Minu arvates käsitletakse otsuse eelnõus üksnes vastuväiteid, mille suhtes on asjaomastel isikutel olnud võimalus väljendada oma seisukohta.